**Näidiskülalistemaja**

Aadress: Raba tee 3, Kolgi küla, X maakond

Tel: +372 344 5498

Email: reception@näidiskülalistemaja.ee

Äsja renoveeritud 15 toaga kahekorruseline külalistemaja asub X maakonnas rabamaastiku ja männimetsa vahetus läheduses. Külalistemajas pakutakse majutust standard- ning peretubades ja kahes sviidis. Numbritoad on vaatega männimetsale või rabamaastikule. Külalistemajas on toad ka erivajadustega külastajatele. Lisaks majutusele pakutakse toitlustust hubases restoranis Murakas, mis asub külalistemaja esimesel korrusel. Samuti on võimalik lõõgastuda puuküttega saunas. Lemmikloomad on külalistemajas oodatud.

Külalistemaja asub maakonna keskusest 2 km, lähimast bussijaamast 3 km, raudteejaamast 4 km kaugusel. Maakonna keskusest ja bussijaamast saab külalistemaja juurde ühistranspordiga, raudteejaama saab soovi korral tellida külalistemajapoolse transfeeri lisatasu eest.

**Tubade kirjeldused**

Standardklassi toad asuvad külalistemaja esimesel ja teisel korrusel. **Standardtuba** (**SDBL –** *standard double room*; **STW –** *standard twin room*) on mugav kaheinimese tuba eraldi voodi või ühe laia voodiga. Soovi korral üheses kasutuses. Osad kahetoad on vaheuksega ühendatavad (ühendtoad). Toas on televiisor, kell-raadio, CD-mängija ja loodushelidega CD-de valik, otsevalimisega telefon, tasuta internetiühendus ja föön. Külaliste ühine pesemisruum ning tualettruumid asuvad tubade vahetus läheduses.

**Peretoad** (**FAM** - *family room*) Peretoad toadasuvad külalistemaja teisel korrusel. Peretoad koosnevad elutoast ja magamistoast. Külalistemajas on kolm peretuba, mis on vaatega männimetsale ning mille juurde kuulub väike väliterrass koos toolide ja lauaga. Elutoas on lahtikäiv kahekohaline diivan. Toas on dušš, kaks televiisorit, kell-raadio, CD-mängija ja loodushelidega CD-de valik, miniköök söögi soojendamise võimaluse ja nõudega, kohvi/tee valmistamise võimalus, otsevalimisega telefon, tasuta internetiühendus, miniseif, föön ja hommikumantlid.

**Sviit (SUI** - *suite*)on nurgatuba, mis koosneb avatud elutoast ja magamistoast ning on suurte maast-laeni akendega. Mõlemad sviidid asuvad teisel korrusel. Kõik sviidid on suurepärase vaatega järvele ning avara rõduga, kus on toolid ja laud. Elutoas olev diivan on lahtikäiv ning võimaldab magamiskohti kahele lisakülastajale. Toas on vann, konditsioneer, kaks televiisorit, kell-raadio, CD-mängija ja loodushelidega CD-de valik, minibaar, kohvi/tee valmistamise võimalus, otsevalimisega telefon, tasuta internetiühendus, miniseif, föön ja hommikumantlid.

**Lisainfo:**

Külalistemajja sisse registreerimine saabumispäeval alates 14.00.

Väljaregistreerimine lahkumispäeval hiljemalt 12.00.

Soovi korral hiline väljaregistreerimine lisatasu eest. **Hilisel väljaregistreerimisel lisandub majutushinnale lisatunni hind 5 €/tund.**

Külalistemaja 20-kohalises ***à la carte* restoranis Murakas**, mis asub külalistemaja esimesel korrusel, pakutakse kohalikust toorainest tehtud hooajalist toiduvalikut. Köögis kasutatakse kohalikke naturaalseid toiduaineid, pakkumaks elamusi erinevatele maitsemeeltele**.** Restoran sobib lõuna- ja õhtusöökideks, aga ka kiireks kergeks eineks ning ka väikeste rühmade toitlustamiseks. Külalistele, kes ööbivad külalistemajas kaks või enam ööd, pakutakse ettetellimisel pool- ja täispansioni\* tellimise võimalust. Rühmadele (alates 5 inimest) pakutakse toitlustus ettetellimisel ka rühmamenüü alusel. Lastele on olemas eraldi menüü. Samades ruumides pakutakse ka maitsvat ja rikkalikku hommikusööki. Hommikusöögil või lisateenuseid toa arvele makstes, tuleb külastajal esitada teenindajale toakaart/ võtmekaart.

\* Poolpansion - kahekäiguline lõuna- või õhtusöök, kohv ja tee päeva jooksul.

\*\* Täispansion - kahekäiguline lõuna- ja õhtusöök, kohv ja tee päeva jooksul.

**Restoran** on avatud: E – P 11.00 – 22.00

**Hommikusöök** iga päev kell 7.00- 11.00

**Külalistemajas pakutavad lisateenused:**

**Saunakeskuses** on väike külma veega bassein (4 x 4 m), mullivann, leilisaun ja saunaterrassil saunatünn. **Kõigil külalistemaja külastajatel on võimalus kasutada saunakeskust tasuta hommikuti E-P 6:30-9:00. Pealelõunasel ja õhtusel ajal (14:00-22:00) saab sauna lisatasu eest privaatselt kasutada. Saunas on kaminaga puhkeruum kuni kümnele inimesele.**

**Jalgratta-, käimiskeppide, suusavarustuse laenutus** tasuta.

**Minigolf** 1200 m2 kõigi rahvusvaheliste standardite järgi ehitatud 18-auguline minigolfirada on hulga harivate ja meelelahutuslike omadustega minigolfikontseptsioon, mis on kooskõlas kohaliku looduse ja arhitektuuriga. Minigolf on avatud iga päev 01.05.2017 – 30.09.2017 kell 10:00 – 19:00.

**Piknikukorvi koostamine.** Külalistemaja lähiümbruse loodus pakub suurepäraseid võimalusi ideaalse pikniku pidamiseks. Külalistemaja restoran valmistab kõigile soovijatele ettetellimisel väikese seikluse jaoks sobiliku piknikukorvi.